b'\n_START_ARTICLE_\nAnders Wikl\xc3\xb6f\n_START_PARAGRAPH_\nErik Anders Wikl\xc3\xb6f (s. 25. hein\xc3\xa4kuuta 1946 Maarianhamina) on ahvenanmaalainen liikemies. Wikl\xc3\xb6f on kauppaneuvos ja taloustieteen kunniatohtori. H\xc3\xa4n on Ahvenanmaan vaikutusvaltaisimpia ja varakkaimpia henkil\xc3\xb6it\xc3\xa4. Wikl\xc3\xb6fin konserni Wikl\xc3\xb6f Holding Ab on Pohjoismaiden suurin yhden henkil\xc3\xb6n sataprosenttisesti omistama yritys. Se ty\xc3\xb6llist\xc3\xa4\xc3\xa4 noin 1\xc2\xa0000 henkil\xc3\xb6\xc3\xa4, ja liikevaihto on noin 310 miljoonaa euroa. Wikl\xc3\xb6f on my\xc3\xb6s \xc3\x85landsbankenin suuromistaja ja pankin hallituksen j\xc3\xa4sen vuodesta 2006.\n_START_SECTION_\nSukutausta\n_START_PARAGRAPH_\nWikl\xc3\xb6f loi omaisuutensa k\xc3\xa4yt\xc3\xa4nn\xc3\xb6llisesti katsoen tyhj\xc3\xa4st\xc3\xa4. H\xc3\xa4nen is\xc3\xa4ns\xc3\xa4 oli muuttanut Pohjanmaalta Ahvenanmaalle; is\xc3\xa4 oli muurari, \xc3\xa4iti 30-vuotiaana sokeutunut hieroja._NEWLINE_Anders Wikl\xc3\xb6f on naimisissa Rita Wikl\xc3\xb6fin kanssa. Perhe on lapseton.\n_START_SECTION_\nLiikemiehen\xc3\xa4\n_START_PARAGRAPH_\nWikl\xc3\xb6f aloitti bisneksen teon Ahvenanmaalla varaosa- ja autokaupasta ja myi muun muassa Mercedes-Benzej\xc3\xa4 ja BMW:eit\xc3\xa4. Sijoittajaksi h\xc3\xa4n kasvoi Birka Linen my\xc3\xb6t\xc3\xa4. Wikl\xc3\xb6f kuului varustamon suuromistajiin. My\xc3\xb6hemmin h\xc3\xa4n realisoi omistuksensa. Wikl\xc3\xb6f Holdingin toimialoja yhdisti aluksi kauppa, mutta sittemmin mukaan on tullut my\xc3\xb6s hallien rakentaminen ja pelastushelikopterit. Marraskuussa 2010 kerrottiin, ett\xc3\xa4 Wikl\xc3\xb6fin omistama kauppaketju Mathias Eriksson ostaa Ahvenanmaan suurimman tavaratalon Erik Mattssonin. Wikl\xc3\xb6fin ketju vahvistaa asemiaan, mutta kilpailua on tulossa lis\xc3\xa4\xc3\xa4 sill\xc3\xa4 Varuboden ja ruotsalainen Vi-butikerna aikovat avata saarella omia myym\xc3\xa4l\xc3\xb6it\xc3\xa4\xc3\xa4n._NEWLINE_Vuonna 2008 \xc3\x85bo Akademi my\xc3\xb6nsi Wikl\xc3\xb6fille kunniatohtorin arvon. Koulutukseltaan Wikl\xc3\xb6f on kokki.\n_START_SECTION_\nMesenaatti\n_START_PARAGRAPH_\nWikl\xc3\xb6f tunnetaan laajasta hyv\xc3\xa4ntekev\xc3\xa4isyysty\xc3\xb6st\xc3\xa4\xc3\xa4n. H\xc3\xa4n on Pohjoismaisen hyvinvointivaltion kannattaja._NEWLINE_Wikl\xc3\xb6f on rakennuttanut yksityisesti t\xc3\xa4ysimittaisen tennisareenan l\xc3\xa4helle Maarianhaminaa, ja l\xc3\xa4hes 2\xc2\xa0000-paikkaisen amfiteatterin Ahvenanmaan ulkosaariston J\xc3\xa4rs\xc3\xb6n saarelle, jossa sijaitsee my\xc3\xb6s perheen kes\xc3\xa4paikka. H\xc3\xa4n on tukenut my\xc3\xb6s avok\xc3\xa4tisesti suomalaista, erityisesti ahvenanmaalaista jalkapalloa. Vuonna 2005 osittain Wikl\xc3\xb6fin tuella kunnostettu Maarianhaminassa sijaitseva jalkapallostadion nimettiin Wikl\xc3\xb6f Holding Arenaksi. _NEWLINE_Tammikuussa 2009 Wikl\xc3\xb6f avusti talousvaikeuksissa olevaa pietarsaarelaista jalkapalloseura FF Jaroa. Pietarsaaren l\xc3\xa4hist\xc3\xb6lle Peders\xc3\xb6ren Sursikin koulukeskuksen yhteyteen rakennettiin 2008 my\xc3\xb6s Anders Wikl\xc3\xb6f Arena -niminen j\xc3\xa4\xc3\xa4halli. Hallin ter\xc3\xa4srungon toimitti Wikl\xc3\xb6f Holdingin tyt\xc3\xa4ryhti\xc3\xb6 Best-Hall. Wikl\xc3\xb6fin juuret ovat Peders\xc3\xb6ren Lepp\xc3\xa4lahdella (ruots. Lepplax)._NEWLINE_Joulukuussa 2009 Wikl\xc3\xb6f lahjoitti 200\xc2\xa0000 euroa \xc3\x85bo Akademille.\n_START_SECTION_\nTaidekokoelma\n_START_PARAGRAPH_\nWikl\xc3\xb6fill\xc3\xa4 on eritt\xc3\xa4in mittava henkil\xc3\xb6kohtainen taidekokoelma. Vuonna 2005 h\xc3\xa4n osti ruotsalaistaiteilija Peter Dahlin teoksen Stolta stad 5,7 miljoonalla kruunulla (noin 620\xc2\xa0000 euroa), joka oli sill\xc3\xa4 hetkell\xc3\xa4 suurin ruotsalaisesta nykytaiteen taulusta maksettu hinta. Joulukuussa 2004 h\xc3\xa4n puolestaan osti er\xc3\xa4\xc3\xa4n Ruotsin tunnetuimman taideteoksen, Carl Larssonin Midvinterblot-maalauksen luonnoksen yli kolmella miljoonalla kruunulla (noin 320\xc2\xa0000 euroa)._NEWLINE_Yksi Wikl\xc3\xb6fin kohua her\xc3\xa4tt\xc3\xa4vimmist\xc3\xa4 hankinnoistaan on h\xc3\xa4nen vuonna 2003 ostamansa suomalaistaiteilija Ellen Thesleffin Kaiku-teos, jonka hinta nousi 500\xc2\xa0000 euroon._NEWLINE_Joulukuussa 2007 Wikl\xc3\xb6f osti Eero J\xc3\xa4rnefeltin kultakauden \xc3\xb6ljymaalauksen Pyykkiranta 630\xc2\xa0000 eurolla, mik\xc3\xa4 teki siit\xc3\xa4 kaikkien aikojen kolmanneksi kalleimman suomalaistaideteoksen. Ainoastaan kahdesta Helene Schjerfbeckin teoksesta oli maksettu tuolloin enemm\xc3\xa4n. Joulukuussa 2017 Wikl\xc3\xb6f osti Albert Edelfeltin maalauksen Risti\xc3\xa4issaatto 637\xc2\xa0000 eurolla. Se on korkein online-huutokaupassa maksettu hinta Suomessa. Tiett\xc3\xa4v\xc3\xa4sti mit\xc3\xa4\xc3\xa4n muuta Edelfeltin ty\xc3\xb6t\xc3\xa4 ei ole Suomessa myyty kalliimmalla. Wikl\xc3\xb6fin kokoelmat sis\xc3\xa4lt\xc3\xa4v\xc3\xa4t niin ik\xc3\xa4\xc3\xa4n Schjerfbeckin taidetta, kuten my\xc3\xb6s kuulujen ruotsalaistaiteilijoiden Anders Zornin ja prinssi Eugenin t\xc3\xb6it\xc3\xa4 sek\xc3\xa4 ahvenanmaalaisen \xc3\x96nningebyn taiteilijasiirtokunnan maalarien t\xc3\xb6it\xc3\xa4.\n_START_SECTION_\nIt\xc3\xa4meris\xc3\xa4\xc3\xa4ti\xc3\xb6\n_START_PARAGRAPH_\nWikl\xc3\xb6fin aloitteesta perustettiin vuonna 1989 It\xc3\xa4meris\xc3\xa4\xc3\xa4ti\xc3\xb6 (my\xc3\xb6s \xc3\x96stersj\xc3\xb6fonden, Stiftelsen \xc3\x85landsfonden f\xc3\xb6r \xc3\x96stersj\xc3\xb6ns framtid), jonka tavoitteena on puhdas It\xc3\xa4meri. Yksityishenkil\xc3\xb6iden ja yritysten tukema s\xc3\xa4\xc3\xa4ti\xc3\xb6 on jakanut toimintavuosiensa aikana satoja tuhansia euroja palkintorahaa eri tahoille, jotka ovat parantaneet toimillaan It\xc3\xa4meren tilaa.'